Ferħ, tifħir u ħajr Għall-mexxej tal-kor. Għanja. Salm. Għajtu bil-ferħ lil Alla, bnedmin tad-dinja kollha; għannu s-sebħ ta' ismu, xandru s-sebħ u t-tifħir tiegħu. Għidu lil Alla: "Kemm int tal-biża' f'għemilek! Għall-kobor tal-qawwa tiegħek jitilfu l-ħila quddiemek l-għedewwa tiegħek. L-art kollha tagħtik qima, tgħannilek u tgħanni lil ismek." Ejjew, araw l-għemejjel ta' Alla; tal-biża' f'għemilu fost il-bnedmin. Biddel il-baħar f'art niexfa , għaddew bil-mixi minn nofs ix-xmara. Għalhekk, nifirħu bih! Hu jsaltan bil-kobor tiegħu għal dejjem; b'għajnejh fuq il-ġnus jgħasses; ma jerfgħux rashom in-nies xewwiexa. Bierku, popli, lil Alla tagħna, semmgħu l-għana tat-tifħir tiegħu. Hu li jżommna fost il-ħajjin, u ma jħallix riġlejna jogħtru. Għax int, o Alla, ġarrabtna, għaddejtna mill-prova bħall-fidda. Ħallejtna naqgħu fix-xibka, issikkajtilna bi ħżiem ġenbejna. Ħallejt in-nies jirkbu fuq rasna, għaddejtna min-nar u mill-ilma; iżda mbagħad ħriġtna fil-wisa'. Nidħol f'darek bil-vittmi maħruqa, intemm il-wegħdiet li għamiltlek; il-wegħdiet li tennew xufftejja, u fommi wiegħed fl-hemm tiegħi. Sagrifiċċji ta' bhejjem imsemmna, duħħan ifuħ ta' ħrief maħruqa, mogħoż u gniedes inħejjilek. Ejjew, isimgħu, u ngħidilkom, intom ilkoll li tibżgħu minn Alla, ngħidilkom x'għamel miegħi. Lilu sejjaħ fommi, tifħiru kien fuq ilsieni. Kieku żammejt il-ħażen f'qalbi, ma kienx jismagħni Alla Sidi. Iżda Alla tassew semagħni, ta widen għat-talba tiegħi. Imbierek Alla, li ma warrabx it-talba tiegħi; ma warrabx minn fuqi t-tjieba tiegħu!